钦定古今图书集成/理学汇编/学行典/第174卷 > 林春
## 钦定古今图书集成/理学汇编/学行典/第174卷 > 林春

按《野史林春传》：“春字子仁，泰州人。世为军家，至春始
读书，然窭甚，几废书者数矣。春自力不怠，遂为诸生。
已受业，州人王艮闻良知之学，欲躬践之，意发则以
朱墨笔分识其臧否，用自考镜。自是动有绳检，尺寸
不逾。嘉靖十一年，举会试第一，除户部主事，调礼部，
又调吏部。他人官吏部者，率自矜高，𫔎门谢客，春独”
欿然自下，门无留宾。出署则遍诣同志友与之讲学。
或就僧庐道院宿，谈论竟夕，以为常人。见其至诚，亦
不忍以私干之。时缙绅士以讲学聚京师者数十人，
聪明解悟善谈说者，推王畿；若志行敦实则推春及
罗洪先。洪先为学最缜密，春犹以露才面刺之。进员
外郎，以母病归。久之，赴官，历文选郎中，益兢兢思尽
职。奖进贤士，慎择监司守令，以端吏治。志或不尽行，
时拊几太息曰：“吾求尽吾心而已！”二十年冬感疾，以
一夕而卒，年止四十四。发其箧，仅白金四两。僚友叹
嗟，为棺敛归其丧。春虽学于艮，而操行谨严，不乐浮
旷，故其学为不失于正。